27.12.2022.
LV
Eiropas Savienības Oficiālais Vēstnesis
L 333/115
II NODAĻA KOORDINĒTI KIBERDROŠĪBAS SATVARI
7. pants
Valsts kiberdrošības stratēģija 1.
Katra dalībvalsts pieņem valsts kiberdrošības stratēģiju, kurā nosaka stratēģiskos mērķus, vajadzīgos resursus minēto mērķu sasniegšanai un atbilstīgus rīcībpolitikas un regulatīvus pasākumus, lai sasniegtu un uzturētu augstu kiberdrošības līmeni.
Valsts kiberdrošības stratēģijā iekļauj: a) dalībvalsts kiberdrošības stratēģijas mērķus un prioritātes, kas jo īpaši aptver I un II pielikumā minētās nozares; b) pārvaldības satvaru šā punkta a) apakšpunktā minēto mērķu un prioritāšu sasniegšanai, tostarp rīcībpolitikas, kas minētas 2. punktā; c) pārvaldības satvaru, kurā precizēti attiecīgo ieinteresēto personu lomas un pienākumi valsts līmenī, kas ir pamatā sadarbībai un koordinācijai valsts līmenī starp šajā direktīvā minētajām kompetentajām iestādēm, vienotajiem kontaktpunktiem un CSIRT, kā arī koordinācijai un sadarbībai starp minētajām struktūrām un kompetentajām iestādēm, kas minētas nozarspecifiskos Savienības tiesību aktos; d) mehānismu attiecīgo aktīvu identificēšanai un risku novērtējumu konkrētajā dalībvalstī; e) to pasākumu identifikāciju, kas nodrošina sagatavotību, reaģēšanu un atkopšanos pēc incidentiem, tostarp sadarbību starp publisko un privāto sektoru; f) valsts kiberdrošības stratēģijas īstenošanā iesaistīto dažādo iestāžu un ieinteresēto personu sarakstu; g) rīcībpolitikas satvaru pastiprinātai koordinācijai starp kompetentajām iestādēm, kas minētas šajā direktīvā, un kompetentajām iestādēm, kas paredzētas Direktīvā (ES) 2022/2557, tādas informācijas kopīgošanas kontekstā, kura attiecas uz riskiem, kiberdraudiem un incidentiem, kā arī attiecīgā gadījumā ar kiberdrošību nesaistītiem riskiem, draudiem un incidentiem un uzraudzības uzdevumu veikšanu; h) plānu, tostarp vajadzīgos pasākumus, iedzīvotāju informētības par kiberdrošību vispārējā līmeņa uzlabošanai.
2.
Kā valsts kiberdrošības stratēģijas daļu dalībvalstis jo īpaši pieņem rīcībpolitikas:
a) kas vērstas uz kiberdrošību piegādes ķēdē attiecībā uz IKT produktiem un IKT pakalpojumiem, kurus vienības izmanto pakalpojumu sniegšanai; b) par to, kā publiskajā iepirkumā iekļaut un noteikt ar kiberdrošību saistītas prasības IKT produktiem un IKT pakalpojumiem, tostarp saistībā ar kiberdrošības sertifikāciju, šifrēšanu un atvērtā pirmkoda kiberdrošības produktu izmantošanu; c) par ievainojamības pārvaldību, ietverot koordinētas ievainojamības izpaušanas veicināšanu un atvieglošanu saskaņā ar 12. panta 1. punktu; d) saistībā ar atvērtā interneta publiskā kodola vispārējās pieejamības, integritātes un konfidencialitātes uzturēšanu, tostarp attiecīgā gadījumā zemūdens sakaru kabeļu kiberdrošību; e) kas veicina tādu attiecīgu progresīvu tehnoloģiju izstrādi un integrāciju, kuru mērķis ir īstenot modernus kiberdrošības risku pārvaldības pasākumus; f) kas veicina un attīsta iedzīvotājiem, ieinteresētajām personām un vienībām paredzētu izglītību un apmācību kiberdrošības, kiberdrošības prasmju, izpratnes veicināšanas un pētniecības un izstrādes iniciatīvu jomā, kā arī norādījumus par labu kiberhigiēnas praksi un kontroli;